Flytrafikken vokser i Danmark i disse år. Og når flyselskaber sender solhungrende danskere afsted mod fjerne himmelstrøg denne sommer, slipper de for klimaafgifter i modsætning til mange andre lande.

I Sverige skal et flyselskab eksempelvis betale 400 svenske kroner, når de flyver en passager til Thailand. Den danske stat opkræver derimod ikke passagerafgifter hos flyselskaberne i modsætning til de fleste EU-lande, men det kan være på vej til at ændre sig.

Nu gør transportminister Benny Engelbrecht det nemlig klart, at passagerafgifter er i spil for at nå regeringen og dens støttepartiers mål om at reducere udledningen af drivhusgasser med 70 procent i 2030. For at nå det mål er flere metoder under overvejelse.

- Der er flere forskellige håndtag, som vi kan dreje på. For eksempel en passagerafgift, en brændstofafgift, en CO2-afgift eller et iblandingskrav, siger Benny Engelbrecht i en kommentar til DR. Regeringen har dog endnu ikke lagt sig fast på, hvilke konkrete metoder der skal tages i brug:

- Der er fordele og ulemper ved hvert tiltag, og jeg mener derfor, at det er vigtigt, at vi ikke haster et forslag igennem uden at være klar over disse fordele og ulemper. Derfor vil regeringen hen over sommeren arbejde videre med at kigge på de forskellige klimatiltag, lyder det i kommentaren fra Benny Engelbrecht.

Udmelding vækker glæde hos røde partier

Meldingen om, at afgifter for flyrejser nu er i spil, kommer, selvom Socialdemokratiet hidtil har været imod idéen.

I en klimarundspørge, som DR foretog blandt partierne op til det seneste folketingsvalg, erklærede Socialdemokratiet sig som det eneste parti i rød blok 'uenig' i, at Danmark skal indføre en klimaafgift på flyrejser, så rejsende betaler en afgift per flyrejse.

Partiet argumenterede for, at en afgift som denne vil ramme de økonomisk dårligst stillede i samfundet for hårdt.

Socialdemokratiet ville i stedet stille krav til mere bæredygtigt flybrændstof i tankene i de fly, som letter fra danske lufthavne. Det kunne man læse i det klimaudspil, som partiet fremlagde under valgkampen.

Regeringspartiet lagde også op til en CO2-afgift på flybrændstof, men kun hvis den kan indføres på europæisk niveau.

- Lige præcis det her med afgifter på fly har altså en masse medfølgende problemer, som vi ikke vil være med til. Rasmus Prehn (S), daværende transportordfører, oktober 2018

Den socialdemokratiske regerings nye udmelding vækker glæde hos flere af de røde støttepartier.

- Jeg ser det klart som en ny bevægelse fra Socialdemokratiet og regner med, at det er en åbning for, at der endelig kan ske noget i forhold til flysektoren, hvor CO2-udledningerne stadig stiger, lyder det fra Enhedslistens klimaordfører, Mai Villadsen.

Ifølge ordføreren er det en vigtig prioritet for Enhedslisten at få indført passagerafgifter. Partiet foreslår, at det skal blive dyrere, des flere gange man flyver om året.

Så mens en økonomibillet til en europæisk destination skal pålægges en afgift på 150 kroner på flyvning nummer et, skal det koste op mod 1.000 kroner per tur, hvis man gentagne gange flyver langt på business class.

- Formålet med vores forslag er, at vi skal have lagt en dæmper på antallet af flyrejser, fordi trafikken skader klimaet enormt meget.

- Med den nuværende teknologi udleder flyvning rigtig meget CO2, så vi skal helt klart reducere vores antal af flyrejser. Men det er klart, at vi også skal arbejde på andre brændstoffer, som gør det mindre klimaskadeligt at flyve, lyder det fra Mai Villadsen.

SF: Vores forslag kommer ikke til at ændre adfærden

SF's politiske ordfører, Karsten Hønge, kalder transportministerens udmelding 'et lille skridt i den rigtige retning.'

- Det lyder som om, at Socialdemokratiet er ved at åbne døren for en af de løsninger, der skal findes. Og når socialdemokrater åbner døren i retningen af en mere klimavenlig politik, så er SF de første til at sætte foden i klemme, så de ikke kan lukke døren igen.

SF’s model læner sig meget tæt op ad den, der sidste år blev indført i Sverige. Rejser du eksempelvis inden for landets grænser og i Europa, skal den nye afgift være på 60 kroner.

Da SF sidste efterår præsenterede forslaget, var Socialdemokratiet kritiske.

- Lige præcis det her med afgifter på fly har altså en masse medfølgende problemer, som vi ikke vil være med til, sagde partiets daværende transportordfører, Rasmus Prehn.

Læs også : SF vil have flypassagerer til at betale mellem 60 og 400 kroner for klimabelastning

Karsten Hønge mener dog modsat Enhedslisten, at en flyafgift ikke nødvendigvis vil få den store effekt på antallet af flyrejser.

- Jeg tror ikke på, at vores forslag kommer til at ændre adfærden særligt meget, fordi det er blevet så rasende billigt at flyve i forvejen. Så hvad skulle 60 kroner ekstra egentlig betyde?